**Sărutul razei din apus**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine-ți pune ție roua în petale,

Floare ca și cerul unei primăveri

Care se alintă când pășește-agale

Înspre orizontul însoritei veri?

Cine-n dimineață roua vrea să-ți soarbă

Și apleacă-n juru-ți, în timid salut,

Dulcea unduire-a firelor de iarbă,

Așteptând, cu zorii, primul tău sărut?

Spune-mi, floare-albastră rătăcită-n glie,

Cine-alungă norii de pe-ntregul cer

Pentru ca lumina ție să îți fie,

Dinspre nemurire, unic mesager?

Dacă-i simți iubirea într-o adiere

Care, în petale, dorul său a pus,

Dă-i aroma-ți fină într-o mângâiere

Blândă ca sărutul razei din apus

Și îi fii cum alta-n gânduri nu i-a fost!

Dă putere nouă brațelor de vânt

Tu, găsind în ele veșnic adăpost,

El, purtând culoarea noului veșmânt!